stanford-oval/wikipedia huggingface dataset:
תזונה ובריאות בשבט המסאי
רפואה ובריאות

בני המסאי משתמשים בכ-180 סוגי צמחים כדי לרפא מחלות. בכך נשקפת החשיבות הרבה שבני המסאי נותנים לצמחים ברפואה. בשפת המסאי "אולחאני" הוא שם כולל לצמחים ולצמחי מרפא. המחלה העיקרית שפוגעת בבני המסאי היא המלריה שמשתוללת באזור מחייתם, עקב הלחות הגדולה ומאגרי המים העומדים, המושכים את היתושה שמעבירה את המחלה. מחלות נוספות שבני המסאי סובלים מהן לעיתים קרובות קשורות למערכת העיכול- המטופלים בכ-31 סוגי צמחים. בנוסף, מטפלים בני המסאי בזיהומים שונים במערכת השתן הטיפולים צמחיים ומורכבים מ-14 סוגי צמחים.
טיפולים נוספים המבוססים על צמחים אצל בני המסאי הם:
כאבים ומיחושים- מכאב ראש עד כאבי גב. המסאים משתמשים בצמחים בעלי עלים בשרניים אשר מחוממים באופן תדיר ומונחים על המקום הכואב.
מחלות עיניים- מסוגים שונים וכוללים גם טרכומה נפוצות בעיקר אצל ילדים ומועברות באמצעות גורמים מזהמים וזבובים שנמשכים לחלב ולגללי פרות. בני המסאי משתמשים בגומי הטבעי של צמחים שונים כדי לנקות את המוגלה מהעיניים ובכך להקטין את הידרדרות הראייה.
פצעים וחתכים- מטופלים בעזרת סולנום המונח על החתך עצמו בעוד שגימנוספוריה הטרופלה- עץ אפריקאי קוצני- עוזר להגלדה אחרי טקס ברית המילה.
היגיינה > מודעות להגיינה

המודעות להיגיינה בקרב אנשי המסאי נמוכה יחסית למערב, למרות שהיא במגמת עלייה. השפעת החברה העירונית אמנם שולחת את אותותיה- בעיקר בכפרים הקרובים לערים- אך בקנה מידה קטן. הרגלי הניקיון בשבט המסאי שונים מבמדינות המערב- לא נהוג לשטוף ידיים לפני הארוחה ואם כן, שוטפים במים בלבד ללא סבון. כלי האוכל עשויים חומרים מתכלים ונהוג לנקות אותם בעשן של עץ מסוים המפיץ ריח טוב. את הצרכים עושים בצדי הדרך ולרוב ללא שימוש בנייר או במים. המקלחת נערכת לרוב בנהר או נחל קרוב בעזרת כלי קטן בו נעזרים על מנת לשפוך מים על הגוף ובעזרת סוג של סבון שמכינים מעץ מקומי בשם איצ'יקו. רוב בני המסאי מתקלחים אחת למספר ימים עד שבוע.
היגיינה > לידה

תינוקות בשבט המסאי נולדים בעזרת מיילדות המתפקדות במקצוענות תחת תנאי היגיינה קשים. ברוב מוחלט של הכפרים לא ניתן למצוא משככי כאבים, מים זורמים או אלכוהול לחיטוי הסכין החותכת את חבל הטבור. המיילדות מנקות את האם והתינוק בעזרת חתיכת שמיכה טבולה במים. סיבוכים שונים הם תדירים. לדוגמה, התארכות הלידה או לידת עכוז, גורמים לרוב למוות של האם, העובר או שניהם. גם לפני הלידה נשקפות לאם וילדה סכנות שונות. עשבים מקומיים לעיתים מתבררים כרעילים לעובר ומהווים גורם שכיח להפלות.
היגיינה > גזיזת שיער

הנשים המסאיות גוזזות את שערן כבר מילדות ולאורך כל ימי חייהן. פעולת גזיזת השיער לוקחת חלק בטקסי מעבר שונים ומהווה סמל בתרבות המסאי להתחלה חדשה ולמעבר לפרק חיים חדש. אף על פי כן נראה כי אחד ממקורותיו של אחד מסימני ההיכר הבולטים של בני ובנות שבט המסאי טמון דווקא בטעמים היגייניים. בעקבות חוסר הנגישות הכלכלית והפיזית לחומרי ניקוי כימיים כשמפו, מהווה מנהג גזיזת השיער מענה חלקי לבעיית אחזקת השיער בחיי הכפר, ולעיתים אף מונע באופן מוצלח זיהומים שונים העלולים להתפתח על ראשי הנשים בהיעדר ניקוי ראוי. לעומת הנשים הגוזזות את שערן כבר מילדות לאורך כל חייהן, לגברים דווקא מותר לגדל שיער החל מגיל 15 בהפכם ללוחמים, והדבר מעיד על בגרות. במקרה שהחליט אחד הנערים לגדל את שערו אין הוא שוטף אותו אלא משמן אותו בשומן עיזים ומסדר אותו בצורת ראסטות. משעברו הנערים את שלב הלוחמים והיו לגברים בוגרים הם חוזרים ומגלחים את ראשיהם.
היגיינה > חורים באוזניים

ניקוב האוזנים הוא חלק משמעותי בתרבות המסאית. החורים מתחילים כחורי סיכה קטנים באוזני הילדים. מחוררים את התנוך בעזרת קוצים, ללא חיטוי. משמחלימה האוזן מכניסים מקל צר, ואז מקלות גדולים יותר, פקק שעם ותכשיטים כבדים, עד שהתנוך מגיע לכתף, מה שנחשב אורך מושלם. החורים הגדולים נחשבים יפים ומעידים על חוכמה. נהוג לקשט אותם בחרוזים ושרשראות בעיקר בטקסים.
היגיינה > קעקועים

קעקועים הם חלק חשוב בתרבות המסאית. לחיים שמנמנות אינן נחשבות יפות בעייני המסאים ולכן נהוג לקעקע עיגולים על הלחיים שישמרו עליהן רזות. הקעקועים נעשים כבר בגיל ילדות באמצעות חוט ברזל מלובן במדורה, ללא חיטוי. במקרה של הסתבכות וכאב משתמשים בתרופות המקומיות.
הערות שוליים

↑  WATER FOR THE MAASAI, KENYA CASE #140
↑  African Stusies Center, University of Pensylvania, Kenya -- Health
↑  THE MAASAI PEOPLE
↑  Maasai Diet as Cultural Code
↑  Ethnobotanu of loita massai
↑  Ethnobotanu of loita massai
↑  Massai Culture- Ceremonies
↑  Estelle Aitken,I Am Muzungu
ילד מסאי חובק פרה. בשר הבקר וחלב טרי, הם המרכיבים העיקריים בתזונת המסאים
ילדים מסאים משחקים ליד ביתם, ללא מים זורמים ואמצעים למקלחת או שירותים
אישה מסאית בלבוש מסורתי אופייני. נשים מסאיות קלות לזיהוי בזכות ראשן המגולח, והתכשיטים הנקובים באוזניהן
שרה פרנסס וייטינג

| --- | --- |

 לידה:  23 באוגוסט 1847 ויומינג, ארצות הברית 
 פטירה:  12 בספטמבר 1927 (בגיל 80) Wilbraham, ארצות הברית 
 ענף מדעי:  פיזיקה, אסטרונומיה 
 מקום לימודים:  המכון הטכנולוגי של מסצ'וסטס 
 מוסדות:  מכללת ולסלי 
 
שרה פרנסס וייטינג (באנגלית; ‏Sarah Frances Whiting‏; 23 באוגוסט 1847 – 12 בספטמבר 1927) הייתה פיזיקאית ואסטרונומית, אשר ייסדה את המעבדה לפיזיקה השנייה בארצות הברית והנחתה אסטרונומים וביניהם אנני ג'אמפ קאנון. נחשבת לאחת הנשים החלוצות בתחום המדע.
ביוגרפיה

שרה פרנסס וייטינג נולדה בעיירה בשם ויומינג במדינת ניו-יורק, ביתם של אליזבת' קומסטוק וג'ואל וייטינג. מוצאה של אמה היא ממשפחת חלוצים, שהתיישבו בלונג איילנד במאה ה-17. אביה היה אדם מלומד ובעל דעות מתקדמות ביחס לתקופתו ביחס להשכלת נשים. אביה בוגר מכללת המילטון והחזיק בכמה משרות הוראה וניהול ברחבי מדינת ניו יורק.
תשוקתה של שרה למדע התחילה בגיל מוקדם, והיא אהבה לעזור לאביה להכין ניסויים מדעיים לכיתותיו. שרה קיבלה חינוך יסודי לא פורמלי מאביה, שלימד אותה מדע, מתמטיקה, יוונית ולטינית. וייטינג למדה בחריצות וידעה יוונית בגיל 8 ולטינית בגיל 10.
כשהייתה בת 18, בשנת 1865, סיימה תואר ראשון באוניברסיטת אינגהם שנמצאת בלרוי בניו יורק. עבדה כמורה בברוקלין עד 1876, במסגרת הלימוד השתתפה בהרצאות וביקרה במעבדות שבאזור.
ביוגרפיה > עשייה בתחום החינוך

וייטינג הייתה מורה נערצת על ידי תלמידיה "הייתה ידועה כמורה נלהבת ויעילה שהראתה שנינות רבה בכתיבת הרצאותיה ושיתפה את התרגשותה מגילויים חדשים עם תלמידיה" ("נשים אמריקאיות ראויות לציון 1607-1950")
בשנת 1875 ביקש הנרי פאול דוראנט, מקים מכללת וולסלי, מוייטינג ללמד פיזיקה במכללתו החדשה. עם המעבר לאזור בוסטון, שרה למדה בכיתות מעבדת הפיזיקה של אדוארד צ'ארלס פיקרינג במכון הטכנולוגי של מסצ'וסטס, המעבדה לפיזיקה הראשונה בארצות הברית.
לוייטינג הוענקה הפרופסורה לפיזיקה במכללת וולסלי בשנת 1876 ושנתיים לאחר מכן, ייסדה את מעבדת הפיזיקה השנייה בארצות הברית והראשונה לנשים הנמצאת במכללת וולסלי.
כשהתפרסמו גילויו של וילהלם רנטגן בשנת 1895 בנוגע לקרני רנטגן, וייטינג הייתה הראשונה לממש טכנולוגיה זו בארצות הברית ולצלם צילומי רנטגן. כמו כן, וייטינג הייתה האישה הראשונה שהוזמנה להצטרף ל"חברה המטאורולוגית של ניו אינגלנד" ויזמה קורס במטאורולוגיה. היא כינסה תחנת תצפית מטאורולוגית, ותלמידיה אספו מידע בשביל לשכת מזג האוויר של ארצות הברית מכיוון שלא היו תחנות צפייה באזור. על אף כל מגוון עיסוקיה, היא התפרסמה לרוב בזכות עבודתה עם הספקטרוסקופ ובזכות כיתת האסטרונומיה בה היא לימדה למשך 20 שנה עם ציוד מועט.
בשנת 1900 הסתיימה בניית תחנת הצפייה במכללת וולסלי שנתרמה על ידי גברת ג'ון ויטין ובשנת 1901 הוקמה מחלקת האסטרונומיה ושרה פרנסס וייטינג מונתה לתפקיד ראש המחלקה.
ביוגרפיה > תרומתה למעמד הנשים במדע

במהלך מסעותיה וייטינג פגשה המון מדענים נחשבים מאותה תקופה. במאמר מדעי היא העירה "בניגוד להמון מדענים, לורד ויליאם תומסון נראה לא מופתע מכך שאישה מקדישה את עצמה למתמטיקה ולפיזיקה."
וייטינג הייתה חברה בחברה האמריקנית לפיזיקה שבתחילה, התנגדה להזמין נשים למליאותיה. בנוסף, הייתה אחת מחמשת הנשים היחידות בתקופתה להיבחר כחברה באגודה האמריקאית לקידום המדע.
בשנת 1905 העניקו לה תואר כבוד ממכללת טפטס על תרומתה להוראה. הערכה אליה לא הייתה רק על המקצועיות שלה בתור חוקרת אלא גם על ההשראה שהיא עוררה לתלמידיה. לאחר 40 שנים שבהם לימדה בוולסלי סיימה וויטינג את תפקידה בשנת 1916.
תלמידתה, לוסי וילסון כתבה "זו הייתה שרה פרנסס וייטינג, פרופסור לפיזיקה שהעבירה לי חוויה בלתי נשכחת כשחזרנו על ניסויו של רנטגן וקיבלנו תמונות ברורות של העצמות שלנו". תלמידתה, אנני ג'אמפ קאנון כתבה על מורתה שלושה חודשים לאחר שנפטרה. "לנשים צעירות כיום כל הדלתות פתוחות וקשה להבין את הקושי ואת החוויות של אלה שדחפו את הדלתות האלו."
הערות שוליים

↑  , Sarah Frances Whiting, Physics Today, 2016-08-23
↑  Popular Astronomy, SAO/NASA Astrophysics Data System, ‏12/1927
| --- | --- |
בקרת זהויות :  GND: 117334499  ISNI: 0000 0000 0904 9063  SNAC: w6kb3xmx  VIAF: 10620650   WorldCat (עם VIAF): 10620650
תרבוע (מתמטיקה)

תַּרְבּוּע (באנגלית: Quadrature) הוא מונח היסטורי במתמטיקה שפירושו קביעת השטח של צורה מסוימת. נושא התרבוע שימש כאחד המקורות העיקריים לבעיות שהתניעו את פיתוח החשבון האינפיניטסימלי, והציג מושגים חשובים באנליזה מתמטית.
היסטוריה > יוון העתיקה

מתמטיקאים ביוון העתיקה, בהתאם לדוקטרינה הפיתגוראית, הבינו את המושג של קביעת השטח של צורה כתהליך של בניית ריבוע שיש לו שטח זהה לשטח הצורה (ומכאן מגיע המונח: "תרבוע"). הגאומטרנים היוונים לא הצליחו תמיד במשימה (ראו תרבוע העיגול), אולם הם אכן הצליחו לרבע מספר צורות אשר "צלעותיהן" לא היו פשוט קטעים ישרים, כמו למשל את הסהרונים של היפוקרטס ואת הפרבולה (ראו תרבוע הפרבולה). בהתאם למסורת היוונית, הבניות האלו חייבות להתבצע רק בעזרת סרגל ומחוגה.
לצורך ביצוע תרבוע של מלבן שצלעותיו a ו־b צריך לבנות ריבוע שצלעו  x={\sqrt {ab}} (הממוצע הגאומטרי של a ו־b). למטרה זאת ניתן להשתמש בבנייה הבאה: אם מציירים את המעגל שקוטרו נוצר על ידי חיבור שני קטעים ישרים באורך a ו־b, אז הגובה (BH בדיאגרמה) של הקטע הישר המאונך לקוטר, מנקודת החיבור של הקטעים עד לנקודה בה הוא חותך את המעגל, שווה לממוצע הגאומטרי של a ו-b. בנייה גאומטרית דומה פותרת את הבעיות של תרבוע המקבילית והמשולש.
בעיות תרבוע של צורות עקמומיות היו קשות בהרבה. התרבוע של המעגל בעזרת סרגל ומחוגה התברר במאה ה־19 כבלתי אפשרי. אף על פי כן, בעבור צורות מסוימות (למשל הסהרון של היפוקרטס), תרבוע ניתן לביצוע. התרבועים של פני השטח של הכדור ושל מקטע פרבולי על ידי ארכימדס הפכו להישג המתמטי הגבוה ביותר של האנליזה בעת העתיקה:
שטח פני השטח של הכדור שווה לארבע פעמים השטח של מעגל גדול.
השטח של מקטע פרבולי שווה ל־4/3 השטח של משולש מסוים שחסום במקטע הפרבולי.
כדי להוכיח את התוצאות הללו, ארכימדס השתמש בשיטת המיצוי של אאודוקסוס.
היסטוריה > ימי הביניים והעת החדשה

באירופה של ימי הביניים, המושג תרבוע קיבל משמעות של קביעת השטח של צורה בכל דרך שהיא. השיטה שנעשה בה השימוש הרבה ביותר היא שיטת הגדלים הבלתי ניתנים לחלוקה; היא הייתה פחות ריגורוזית מאשר הבניות הגאומטריות של היוונים, אך פשוטה ויעילה יותר. באמצעותה, גלילאו גליליי וז'יל פרסון דה רוברוואל חישבו את השטח תחת קשת של ציקלואידה, גרגואיר דה סנט וינסנט חקר את השטח תחת ההיפרבולה, ותלמידו Alphonse Antonio de Sarasa הבחין בקשר של השטח הזה ללוגריתמים.
ג'ון ואליס תרגם את השיטה הזאת לשפת האלגברה; הוא כתב בחיבורו "Arithmetica Infinitorum" (שפורסם בשנת 1656) מספר טורים אקוויוולנטיים למה שמכונה כיום האינטגרל המסוים, וחישב את הערכים שלהם. אייזק בארו וג'יימס גרגורי אף עשו התקדמות הלאה: הם חישבו תרבועים של כמה עקומים אלגבריים ושל ספירלות. כריסטיאן הויגנס ביצע בהצלחה תרבועים של שטח הפנים של כמה גופי סיבוב.
תרבוע ההיפרבולה על ידי סנט וינסנט ו־de Sarasa הביא להגדרתה של פונקציה חדשה, הלוגריתם הטבעי, שהיא בעלת חשיבות יסודית. עם ההמצאה של החשבון האינטגרלי נוצרה שיטה אוניברסלית לחישוב שטח. כתוצאה, המונח תרבוע הפך למסורתי (יש שיגידו ארכאי), ובמקומו המונח מציאת השטח הפך לשם הנפוץ יותר לבעיה שמוגדרת כחישוב של אינטגרל מסוים במשתנה אחד.
ראו גם

תרבוע הפרבולה
אינטגרציה נומרית
תרבוע גאוסיאני
שיטה עתיקה לקביעת הממוצע הגאומטרי של a ו־b.
השטח של מקטע פרבולי הוא 4/3 השטח של משולש חסום מסוים.
גוזאן אוקוריבי

| --- | --- |

 מדינה:  יפן 
 סוג:  מצורי 
 מועד
 תאריך:  16 באוגוסט
 
גוזאן אוקוריבי (ביפנית: 五山送り火)‏ הוא חג הנחגג ב-16 באוגוסט בעיר קיוטו שביפן. החג הוא חג בודהיסטי לכבוד המתים. שיא הפסטיבל הוא בערב, בערך בשעה 20:00, שבה מדליקים חמש מדורות ענק על כל אחד מההרים המקיפים את העיר. כל אחת מהמדורות שונה מהמדורות האחרות והן מסודרות בצורה של אות בכתב היפני. הן דולקות כחצי שעה.
החג מציין את הפרידה מנשמות האבות הקדמונים של תושבי העיר, ושל קרובי משפחתם בפרט, שלפי המסורת יורדות באותו יום ומסתובבות בעיר עד השעה שמונה בערב. המדורות הן הכלי שבעזרתו מנחים היפנים את הרוחות בדרכן חזרה הביתה - לשמים.
מקורותיו של הפסטיבל מעורפלים, אבל לפי המסורת הוא עתיק. על כמה משפחות מסוימות מוטלת החובה (העוברת בירושה) לארגן את המדורות, לפי הסדר והצורה הדרושים, ובני המשפחות האלה מקדישים שעות מדי שנה ועובדים בהתנדבות כדי לשמור על המסורת הזאת.
כמו כן נערכים בעיר מצעדים גדולים עם לפידים ונרות.
תכנון מבוזר (כלכלה)

תכנון מבוזר בכלכלה, הוא סוג של כלכלה מתוכננת שבה ההשקעה והחלוקה של המשאבים נעשית בהתאם לתוכנית שנבנית בתיאום רחב בין קבוצות שונות. לרוב, מוצב התכנון המבוזר בניגוד הן לתכנון הריכוזי בסגנון ברית המועצות, בו נאסף כלל המידע הכלכלי בחברה, ונקבעת חלוקת המשאבים בידי גוף ריכוזי אחד, והן בניגוד לתכנון הקפיטליסטי בידי השוק. תכנון מבוזר יכול להתרחש הן בכלכלה מעורבת, והן בכלכלה פוסט-קפיטליסטית.
לרוב, שיטות של תכנון מבוזר מתבססות במידה כזו או אחרת על דמוקרטיה השתתפותית בכלכלה ובעסקים עצמם, כלומר, דמוקרטיה תעשייתית. ישנן שיטות שגם מתבססות על מודלים ממוחשבים של תכנון דמוקרטי של הכלכלה ותיאום בין מיזמים כלכליים, ואלו לרוב מוצעים בידי מדעני-מחשבים וכלכלנים רדיקאלים.
תכנון מבוזר של הכלכלה מוצע כבסיס לסוציאליזם, ותומכים בו רבים מקרב הסוציאליזם הדמוקרטי, קומוניסטים של מועצות ואנרכיסטים, שלא תומכים בסוציאליזם שוק, ודוחים גם את הכלכלה הריכוזית שאפיינה את ברית המועצות. בנוסף לזרמים אלו שהחלו להתפתח במאה ה-19, ניתן לראות גם זרמים שמכונים סוציאליזם של המאה ה-21, כמו הEZLN, התנועה לקואופרטיבים בקובה שזכתה לליגליזציה כתוצאה ממשאל העם על החוקה שהתרחש בה ב-2019, הקואופרטיבים בוונצואלה ובוליביה ומדינות כמו וייטנאם ולאוס.
רבים מציבים את התכנון המבוזר כפתרון לבעיית החישוב הכלכלית, מאחר שנטען כי התכנון המבוזר מאפשר שיטה שמווסתת את עצמה בהתאם לצורכי חבריה, דבר שמכירים בו אפילו חלק מהכלכלנים האוסטרים שהעלו את בעיית החישוב הכלכלי.
מודלים כלכליים > שיטות אנרכיסטיות

מאז המאה ה-19, הוגים אנרכיסטים מציעים מודלים שונים לתכנון מבוזר של הכלכלה. ההוגה האנרכיסט פיוטר קרופוטקין מציע מודל על-פיו במהלך המהפכה, יוקמו ארגונים התנדבותיים שיבדקו את החסרים החברתיים בדיור, מזון וכדומה, ויביאו את המידע לאסיפות מקומיות ומקומות העבודה. כך כל אזור יוכל להחליט באופן מושכל מה לייצר. המודל שמוצע לרוב בידי אנרכיסטים הוא מודל קונפדרטיבי, בו החלטות מתקיימות ברמה המקומית בידי אסיפות מקומיות, וברמה אזורית בידי סבבי החלטות בין האסיפות המקומיות, ששולחות נציגים לאסיפות אזוריות.
מודלים כלכליים > מודלים ממוחשבים

הוצעו מספר הצעות במהלך השנים לתכנון כלכלה סוציאליסטית באופן מבוזר באמצעות מחשבים. הכלכלן הפולני אוסקר לאנג' טען כי למחשב יכולת חישובית עדיפה על פני זו של השוק, ובאפשרותו לפתור באופן מוצלח יותר את הנוסחאות הדרושות לחלוקה אפקטיבית של המשאבים החברתיים.
נעשו ניסיונות ליישום שיטה שכזאת; ניסיון בולט הוא זה שנעשה תחת סלבדור איינדה, בו הוקמה רשת מחשוב שנועדה לאפשר ביזור של התכנון הכלכלי על-פי יחידות ייצור ומיקום גאוגרפי.
דוגמאות > תכנון מבוזר של הכלכלה בקרלה (הודו)

תכנון מבוזר של הכלכלה מיושם ברמות שונות במספר מדינות בהודו, ובאופן המשמעותי ביותר במדינה קרלה. בכפרים ובקהילות השונות בקרלה מתקיימות אסיפות תושבים, בהן התושבים מחליטים על צורכיהם ורצונותיהם. המידע הזה מועבר לסוכנויות ממשלתיות שמתכננות את הכלכלה בהתאם.
דוגמאות > תכנון שיתופי קהילתי

האו"ם מפתח מיזמים מקומיים שמעודדים תכנון השתתפותי של המרחב האורבני בידי התושבים. חברי המיזמים משתתפים באופן ישיר בתכנון המרחב העירוני בו הם חיים.
דוגמאות > המהפכה הספרדית

תכנון מבוזר של הכלכלה הוא מרכיב מהותי בכלכלה אנרכיסטית וסוציאליסטית. שיטות תכנון מבוזר שונות כוללות כלכלה השתתפותית, דמוקרטיה כלכלית ודמוקרטיה תעשייתית. לרוב תומכים בגישות אלו אנרכיסטים וסוציאליסטים חירותנים, מזרמים שונים של הסוציאליזם החירותני כגון סוציאליסטים של גילדות, אנרכו-קומוניסטים ומרקסיסטים חירותנים.
במהלך המהפכה הספרדית, אזורים מסוימים בספרד, כמו קטלוניה המהפכנית, שבהם ההשפעה של ארגונים אנרכיסטים כמו הCNT וסוציאליסטים כמו הUGT הייתה חזקה במיוחד, ובמיוחד באזורים הכפריים ובברצלונה, נוהלו באמצעות תכנון מבוזר של הכלכלה, בשיטה שדומה לזו שהציע האנרכו סינדיקאליסט דיאגו אבד דה סנטיליין, בספרו "לאחר המהפכה".
הערות שוליים

↑  The Nature and History of the Problem", pp. 1-40, Collectivist Economic Planning, F.A von Hayek (ed.),p. 17, p. 36 and p. 19
↑  כיבוש הלחם
ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "תכנון מבוזר (כלכלה)".
טייגו לסרדה

| --- | --- |

 לידה:  19 בינואר 1978 (בן 46) ריו דה ז'ניירו, ברזיל 
 מדינה:  ברזיל 
 מקום לימודים:  אוניברסיטת המדינה של ריו דה ז'ניירו 
 בן או בת זוג:  Vanessa Lóes 
 מספר צאצאים:  2 
 פרופיל ב-IMDb
 
טייגו לסרדה (בפורטוגזית: Thiago Lacerda; נולד ב-1978) הוא שחקן ברזילאי.
ביוגרפיה

לסרדה נולד בריו דה ז'ניירו, בנעוריו עסק בשחייה ואף זכה במדליות בתחרויות שחייה, הוא עבד תקופה כמוכר בחנות בגדים וגם עסק בדוגמנות, הוא קיבל הצעה להיבחן לתפקיד בטלנובלה "Malhação" והחליט שהוא מעוניין לעסוק במשחק.
הוא שיחק את מתאו, התפקיד הגברי הראשי בטלנובלה טרה נוסטרה. הוא גילם את ג'וזפה גריבלדי במיני סדרה A Casa das Sete Mulheres, ב-2006 שיחק בסרט הקומדיה "Se Eu Fosse Você", אודות בעל ואישה המתחלפים בגוף אחד של השני.
הוא דיבב את סינבד בדיבוב לפורטוגזית ברזילאית בסרט סינבד: אגדת שבעת הימים ואת מטרו-מן בסרט מגה-מוח, את שניהם במקור דיבב בראד פיט. בתיאטרון שיחק בין היתר במחזה המלט.
הוא נשוי לשחקנית ונסה לואס.
תחבושת

תחבושת אלסטית
תחבושת היא אביזר העשוי לרוב בד וייעודה הוא לתמוך בהליכים רפואיים כגון חבישה, קיבוע בסד והתקני תמיכה נוספים.
קיימים  סוגי תחבושות רבים, החל מרצועות העשויות ממגוון בדים פשוטים ועד מתקנים המותאמים לאיברים ספציפיים בגוף.
תחבושות גאזה נחבשות מעל פצע פתוח (כשבינן לבין הפצע חוצצים תכשירי חיטוי וחומר מרפד וסופג). תחבושות כאלו הן חד-פעמיות ומוחלפות לעיתים קרובות. לתמיכה במפרק נקוע משמשות תחבושות אלסטיות, שניתן להסירן ולהחזירן. לקיבוע עצם שבורה משתמשים בתחבושות גבס (או תחליפים מודרניים, קלים יותר).
במצבי חירום ניתן להכין תחבושות מחפצים שונים כמו סדינים, שמיכות וכדומה.
במקרה הצורך ניתן להיעזר בסרט דביק רפואי כדי לקבע את התחבושת למקומה.
את התחבושת כורכים או חובשים; המילונאי ראובן אלקלעי הציע במילוניו להשתמש בצמד הפעלים גזורי השם תִּחְבֵּשׁ וכן תֻּחְבַּשׁ.
ראו גם

תחבושת היגיינית
אגד מדבק
תחבושת אישית
יד חבושה בתחבושת גבס
דיוקן עצמי של ואן גוך עם תחבושת על האוזן
הערות שוליים

↑  ראובן אלקלעי, מלון עברי שלם, כרך 3, הוצאת גליל, 1994
| --- | --- |
בקרת זהויות :  NLI: 987007282301705171  LCCN: sh85011479  NARA: 10663398  NDL: 00563547  NKC: ph172829 
ערך זה הוא קצרמרבנושא רפואה. אתם מוזמנים לתרום לוויקיפדיה ו.
ארטוראס פאולאוסקאס

ארטוראס פאולאוסקאס (בליטאית: Artūras Paulauskas; ‏נולד ב־23 באוגוסט 1953) הוא פוליטיקאי ליטאי. ששימש כיושב ראש הסיימאס, בשנים 2000–2006, וכיהן כנשיא ליטא בפועל בין ה-6 באפריל 2004 ל-12 ביולי 2004.
ביוגרפיה

פאולאוסקאס סיים את לימודיו באוניברסיטת וילנה עם תואר במשפטים בשנת 1976. לאחר מכן עבד כחוקר ותובע. הוא כיהן כסגן התובע הכללי של ליטא בשנים 1987 עד 1990, ולאחר מכן כהתובע הכללי של ליטא מ-1990 עד 1995. לאחר שכהונה זו הסתיימה חזר שוב לשמש כסגן התובע הכללי בין השנים 1995 עד 1997 ועסק בפרקטיקה משפטית פרטית מ-1997 עד 2000.
פאולאוסקאס נכנס לפוליטיקה כאשר התמודד על נשיאות ליטא בבחירות של 1997–1998. הוא נתמך על ידי הנשיא היוצא אלגירדס ברזאוסקאס אך הפסיד בסיבוב השני בפער קטן לולדאס אדמקוס כאשר הוא זכה ב-49.6% מהקולות ואדמקוס זכה ב-50.4%. לאחר מכן הקים את מפלגת האיחוד החדש (סוציאל ליברלים), והפך ליושב ראש שלה ב-25 באפריל 1998. מפלגה זו זכתה ל-19.6% מהקולות בבחירות לפרלמנט בשנת 2000. בעקבות בחירות אלה, הוא הפך ליושב ראש סיימאס ב-19 באוקטובר 2000.
לאחר הדחתו של הנשיא רולנדס פקסס ב-6 באפריל 2004, נכנס פאולאוסקאס לתפקיד הנשיא בפועל של ליטא עד שהתקיימו בחירות מוקדמות וואלדס אדמקוס שהתמודד שוב, ניצח בהן ונבחר שוב לנשיא.
ב-11 באפריל 2006 הודח פאולוסקאס מתפקידו כיושב ראש הסיימאס ב-94 קולות (רק 11 חברי פרלמנט הצביעו נגד). מפלגתו האיחוד החדש (סוציאל ליברלים) לא השתתפה בבחירות. את פאולוסקאס ירש ויקטוראס מונטיאנס.
פאולוסקאס נבחר לתפקיד השר לאיכות הסביבה של ליטא על ידי ראש הממשלה גדימינאס קירקילאס בסוף ינואר 2008. כשר, הוא הצהיר במאי 2008 בישיבת ועדת האומות המאוחדות לפיתוח בר קיימא התומכת בשימוש במשאבי אנרגיה מתחדשת.
בשנת 2015, דיווחו כלי התקשורת כי פאולאוסקאס נכלל ברשימה השחורה הרוסית של אנשים בולטים מהאיחוד האירופי שאינם מורשים להיכנס למדינה.
בשנת 2015 קרא פאולוסקאס לאסור בורקה בליטא.
תסמונת האוזן המוזיקלית

תסמונת האוזן המוזיקלית (Musical ear syndrome - MES) מתארת מצב שנראה אצל אנשים הסובלים מאובדן שמיעה וכתוצאה מכך מפתחים הזיות שמיעתיות.
תסמונת זו נקשרה גם עם הזיות מוזיקליות, שהיא סוג מורכב של הזיות שמיעתיות בהן אדם עלול לחוות מוזיקה או צלילים שנשמעים ללא מקור חיצוני. ניתן להשוות את תסמונת זו לתסמונת שארל בונה (הזיות ראייה אצל אנשים לקויי ראייה) והיו שהציעו לכלול תופעה זו תחת אבחנה זו.
גורמים

הוצע שדרך תופעת השחרור, תסמונת האוזן המוזיקלית נגרמת כתוצאה מרגישות יתר בקליפה השמיעתית בעקבות חסך חושי, שבא בעקבות אובדן חוש השמיעה. הפערים ביכולות השמיעתיות "מפוצים" על ידי המוח המשלים פיסות מידע – במקרה הזה קטעי מוזיקה. מצב דומה ניתן לראות במקרי שבץ מוחי בקליפה הראייתית, בה החסך החושי והפגם בשדה הראייה מפוצים על ידי המוח באמצעות השלמת נתונים חזותיים.
ההזויות השמיעתיות לרוב אינן לא נעימות, אך עלולות לגרום לחוסר נוחות בעקבות אופיהן המתמשך והמתמיד. תופעה נוספת בקרב סובלים מהתופעה היא היסטוריה של טיניטוס .
בדיקות כגון דימות תהודה מגנטית (MRI), טומוגרפיה ממוחשבת (CT) ואלקטרואנצפלוגרם (EEGs) עשויות להצביע על סממנים, אך רק לעיתים נדירות יראו פתולוגיה רצינית. מגוון רחב של גורמים צריכים להילקח בחשבון, כאשר מחפשים גורמים שיכולים להביא לאבחון תופעת האוזן המוזיקלית. גורמים אלו יכולים לכלול פגיעה פיזית בראש, ותופעות לוואי של תרופות וחומרים כגון נוגדי דיכאון, אלכוהול, מריחואנה, פרוקאין, או הרדמה כללית.
טיפול

בהתחשב באופי הלא ידוע של תסמונת האוזן המוזיקלית, הטיפול תלוי במידה רבה על בסיס אישי למטופל. הטיפולים יכולים להשתנות בהיקפם, החל מחיזוק הביטחון העצמי ועד לטיפולים תרופתיים.
טיפולים תרופתיים כגון תרופות אנטי-פסיכוטיות, בנזודיאזפינים או תרופות אנטי-אפילפטיות נמצאו כיעילות, אך ישנן רק עדויות מועטות לכך. מעבר לסטרואיד פרדניסולון (אנ') לאחר טיפול ידי סטרואיד בטאמתסון (אנ') שהוביל להופעת תסמונת האוזן המוזיקלית, נמצא כיעיל בהקלת התסמינים. שימוש בדונפזיל, ממשפחת מעכבי אצטילכולין אסטראז, נמצא גם כן כיעיל בטיפול בתסמונת האוזן המוזיקלית. עם זאת, לא נייתן ליישם שיטות אלה כאמצעי טיפול כלליים, בגלל האטיולוגיה האישית שגורמת לתופעה אצל כל חולה.
מעבר לטיפול תרופתיים, ניתן לטפל בתסמונת האוזן המוזיקלית באמצעות שתל שבלולי, האזנה לשירים שונים ממקור חיצוני, או על ידי ניסיון מודע להוציא את ההזיות מהתודעה, זאת על פי חומרת התופעה
אוכלוסיות

הופעת תסמונת האוזן המוזיקלית נמצאה בהימצאות גבוהה בקרב אנשים עם לקות שמיעה, באנשים עם חירשות נרכשת, או בקרב סובלים מטנטון. אף על פי שהסיבה המדויקת אינה ידועה, שוער כי תאוריית תופעת השחרור תקפה בתופעת האוזן המוזיקלית. לפי תופעת השחרור, אנשים עם חירשות נרכשת עלולים לחוות הזויות שמיעתיות בגלל החסך בגירוי שמיעתי, שיכול לאפשר למוח לפרש צלילים פנימיים כחיצוניים ולהשלים פיסות מידע חסרות.
ההזיות השמיעתיות נבדלות מאלו הנחוות בפסיכוזה, אם כי ייתכן שקיימת חפיפה מסוימת. ההבחנה החשובה ביותר בין התופעות היא ההבנה כי ההזיות השמיעתיות אינן אמיתיות. תיתכן מידה מסוימת של מחשבת שווא לגבי אמיתות ההזיות, אך תימצא דרגה מסוימת של תובנה. תסמינים נוספים המקושרים לפסיכוזה, בייחוד הזיות שאינן שמיעתיות, לא ימצאו בקרב אנשים עם תסמונת האוזן המוזיקלית.
היסטוריה

אף על פי שהזיות מוזיקליות ותסמונת האוזן המוזיקלית הופכות למוכרות בקרב מומחים רק בעשורים האחרונים, ישנם מקרים היסטוריים שתיארו את התסמינים של תופעה זו. נכתב כי המלחין רוברט שומאן שמע יצירות מוזיקליות שלמות בראשו, מהן שאב השראה ליצירות המוזיקליות שלו. בהמשך חייו של שומאן תופעה זו הלכה והתמעטה, רק לתו בודד שנוגן ללא הפסקה בראשו. הסברים חלופיים לתסמינים אלו הם תחלואתו בעגבת או הרעלת כספית שנגרמה מהטיפול בעגבת. בנוסף, המלחין הרוסי דמיטרי שוסטקוביץ' תועד כאדם שחווה הזיות מוזיקליות, בעקבות הסרת רסיסים מגולגולתו.
ראו גם

אשליה שמיעתית
טנטון
תולעת אוזניים
לקריאה נוספת

Cakmak, M. A., Sahin, S., Çinar, N., & Karsidag, S. (2016). Frequently Seen But Rarely Diagnosed: Musical Ear Syndrome/Sik Görülen Ancak Nadir Konan Bir Tani: Müzikal Kulak Sendromu. Noro-Psikyatri Arsivi, 53(1), 91.
Van Ranst, A., Keereman, V., Hemelsoet, D., & De Herdt, V. (2017). Sensory deafferentation syndromes: a case of Charles Bonnet and musical ear syndrome. Acta Neurologica Belgica, 117(3), 769-770.
Gordon, A. G. (1997). Do musical hallucinations always arise from the inner ear?. Medical hypotheses, 49(2), 111-122.